HJELPER TIL: Nokas dømte Erling Havnå (54) bruker dagene han er ute i det fri til å hjelpe faren Kai med forefallende arbeid på huset ved Sandnes i Aust-Agder. Foto: PETTER EMIL WIKØREN

NOKAS-dømte Erling Havnå: - Koser meg glugg i hjel i fengselet

(VG Nett) «Sleggemannen» fra NOKAS, Erling Havnå har hatt flere permisjoner. Og lengter tilbake hver gang. Til fengselet.

Per Asle Rustad

Tor-Erling Thømt Ruud

2. august 2011

Artikkelen er over ni år gammel



- Jeg koser meg glugg i hjel i fengselet. Det er som et middels hotell med en helt grei restaurant. Jeg kan ikke ha det bedre, sier Havnå til VG.

Og forlanger å bli trodd.

Les også: Kristin Kirkemo blir fri kvinne om noen dager

I 2006 ble han dømt til 16 års fengsel for NOKAS-ranet i Stavanger og ransforsøket på Postens Brevsenter i Oslo. Havnå forsøkte å slå inn bakruta i NOKAS-bygningen med slegge. Men vinduet var hardere enn ranerne trodde og måtte i stedet avfyre 113 skudd for å knuse glasset.

Han sier han bare har sporadisk kontakt med noen andre i NOKAS-gjengen og ikke aner hvor resten av utbytte på 50 millioner er.

Nå sitter han på en sju kvadratmeter stor celle i Kristiansand fengsel med seng, skrivebord, bokhylle, toalett og TV.

- Jeg mangler bare dusj så hadde jeg ikke trengt å gå ut i det hele tatt, sier han.

- For kjedelig

For ut vil han helst ikke. Livet på cella er altfor behagelig.

- Jeg har en time lufting om dagen. Ellers er jeg på cella der jeg går minst fem timer hver dag.

- Hvorfor jobber du ikke eller tar en utdannelse?

- Nei, det er for kjedelig og lønner seg ikke. Du får jo bare 18 kroner mer om dagen, 58 totalt, i forhold til å ligge på cella. Ingen gidder vel å jobbe frivillig for det. De som jobber gjør det for å ha noen å prate med og ta seg en røyk og en cola. Og når de slipper ut, kan de ikke brukes til noen ting.

Bekymret

Han mener soningen er for slapp og at det må stilles krav til de innsatte om å lære seg å jobbe. Gjennom det kan de bli rehabilitert.

Havnås advokat, Sigurd Klomsæt er imidlertid bekymret over helsa hans.

- Havnå bærer preg av å ha sittet lenge i fengsel og jeg jobber for å få til helsemessige tiltak for ham, sier Klomsæt.

Havnå fikk sin første permisjon til jul for halvannet år siden. Nå har han totalt 18 dager i året som han tilbringer med foreldrene og barna sine. Han får prøveløslatelse om tre og et halvt år.

Publisert: 02.08.11 kl. 23:08

Mer om Nokas-ranet